Лъэпкъыр зэрыпсэум и нэщэнэ нэхъыщхьэ
Илъэс 20-м нэсауэ ди республикэм щызэхашэ «Си бзэ — си псэ, си дуней» фестиваль-зэпеуэм и щIыпIэ Iыхьэр мы махуэхэр зэфIокI. Налшык егъэджэныгъэмкIэ и IэнатIэм и нэIэм щIэту ар щокIуэкI къалэм и курыт школхэм, сабий садхэм.
Япэу зэпеуэм къыхыхьащ къалащхьэм дэт «Лэгъупыкъу» пэщIэдзэ еджапIэр. Абы анэдэлъхубзэр щезыгъэджхэм ятащ дерс зэIухахэр, къыщызэрагъэпэщащ гъэлъэгъуэныгъэ хьэлэмэтхэр, классщIыб лэжьыгъэ купщIафIи щагъэлъэгъуащ.
Фигу къэдгъэкIыжынщи, зэпеуэр «Адыгэ псалъэ» газетым 1999 гъэм къыхилъхьауэ щытащ. Iуэху дахэр даIыгъащ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм, Дунейпсо Адыгэ Хасэм, Къэбэрдей Адыгэ Хасэм, «Адыгэ унэ», «Тхылъ» тыкуэнхэм, нэгъуэщІ къэрал ІуэхущІапІэхэм, жылагъуэ зэгухьэныгъэхэм. Абы и къалэн нэхъыщхьэри егъэджэны-гъэ-гъэсэныгъэм къыхыхьэ IэмалыщIэхэм тету анэдэлъхубзэр егъэджынымкIэ бгъэдыхьэкIэщIэхэр къэгъэнэхуэ-нырщ, Iэзагъ ин яхэлъу ахэр зи лэжьыгъэм хэзыпщэф курыт школхэр, сабий IуэхущIапIэхэр, егъэджакIуэхэр, гъэсакIуэхэр гъэпэжэнырщ, абыхэм я зэфIэкIым псори щыгъэгъуэзэнырщ. Апхуэдэу (уеблэмэ ар мы зэманым къалэн псоми я щхьэщ) анэдэлъхубзэр хъумэнырщ, зи бзэм хуэфэщэн гулъытэ хуэзымыщI дэтхэнэри зыщIэгъэгупсысыжынырщ, къытщIэхъуэ щIэблэм адыгэбзэр яIурылъу, лъэпкъ тхыдэр, хабзэр ящIэу, екIуу зэрахьэу къэгъэтэджынырщ.
Фестивалым и щIыпIэ Iыхьэм кърикIуахэр наIуэ щащI, республикэ Iыхьэм и утыку ихьэну еджапIэхэмрэ егъэджакIуэ нэхъыфIхэмрэ щагъэбелджылы зэIущIэхэр къалэхэм, районхэм щекIуэкIынущ щIышылэм и 20 пщIондэ. Ди газетым тетынущ республикэпсо зэпеуэр зэрекIуэкIым теухуа тхыгъэхэр.
Къардэн Маритэ.
